**Ohjeita koronavirukselle altistumista ja tartuntaa ennaltaehkäisevistä toimenpiteistä yhdistysten tilaisuuksissa** 

Ohjeistus perustuu Opetus- ja kulttuuriministeriön ja Terveyden ja hyvinvoinnin laitoksen ohjeisiin. Yhdistyksen kannattaa seurata myös koronavirustilanteen kehittymistä sekä oman alueensa viranomaismääräyksiä ja -ohjeita.  

Ohjeissa huomioidaan, että suuri osa jäsenyhdistysten jäsenistä kuuluu koronaviruksen riskiryhmiin. Kattavia, kaikkiin tilaisuuksiin sellaisenaan sopivia ohjeita on mahdotonta antaa, joten soveltamista tarvitaan. Tilaisuuksien turvallista järjestämismahdollisuutta ja -tapaa kannattaa arvioida siksi aina tapauskohtaisesti.     
   
Nämä ohjeet on muokattu Invalidiliiton järjestötoiminnan sisäisistä ohjeista. 

**Alueellinen harkinta**

• Tilaisuuksia järjestettäessä kannattaa käyttää alueellista harkintaa, jossa huomioidaan alueen koronatilanne ja muut olosuhteet. On hyvä myös pohtia voisiko tilaisuuden järjestää verkon välityksellä.  

**Turvavälit ja hygienia**

• Tilaa varatessa huomioidaan apuvälineiden käyttäjien tilantarve ja lisäksi voidaan kiinnittää huomiota riittäviin turvaetäisyyksin, vaikka valtakunnallisesti niistä on luovuttu.

• Tila-, ruokailu- ja muiden järjestelyjen turvallisuus kannattaa käydä läpi tilan vuokraajan kanssa ennen tilaisuutta.

• Kasvomaskien käyttö tilaisuuksissa (tilaisuuden vetäjillä, osallistujilla, työntekijöillä, yleisavustajilla) on suositeltavaa, jos tilaisuus järjestetään sisätiloissa tai jos turvavälien pitäminen on hankalaa. Asiaa voidaan kuitenkin arvioida tapauskohtaisesti, alueellinen tartuntatilanne huomioiden.

• Turvavälit ja hygienia kannattaa huomioida myös kaikissa ryhmätilanteissa ja materiaalien käsittelyssä.

**Osallistujien matkustaminen tapahtumiin**

• Julkisilla kulkuneuvoilla ja kimppakyydillä matkustaville suositellaan kasvomaskien käyttöä.

**Ruokailu**

• Ruokailu ja kahvitarjoilu kannattaa järjestää siten, että turvavälit on mahdollista säilyttää. Ruokailua ja kahvitarjoiluja voi mahdollisuuksien mukaan myös jaksottaa tai jakaa useampaan tilaan.

• Kädet pestään tai desinfioidaan aina ennen ruokailua ja kahvitarjoilua.    

**Osallistujan sairastuminen tilaisuuden aikana**   

• Sairastunut henkilö ohjataan eri tilaan tai paikkaan. Sopiva tila on hyvä selvittää tilan vuokraajan kanssa etukäteen.

• Sairastuneen kanssa toimiessa käytetään kasvomaskia

• Sairastunutta henkilöä voi pyytää tekemään Omaolo-testin (<https://www.omaolo.fi/>). Paikalliselta terveyskeskukselta tiedustellaan toimintaohjeita ja toimitaan niiden mukaan.

• Sairastunutta henkilöä on hyvä pyytää ilmoittamaan koronatestin tulokset nimetylle hallituksen jäsenelle. Hän välittää mahdollisuuksien mukaan läsnäolleille tiedon siitä, onko syytä huoleen vai ei, ja onko esim. hyvä hakeutua koronatestiin.     
 

**Tilaisuuteen mukaan otettavaa**

• Käsidesiä pumppupulloissa.

• Kertakäyttöisiä kasvomaskeja riittävä määrä, silloin kun niiden käyttäminen katsotaan välttämättömäksi (tilaisuuden vetäjät, osallistujat, yleisavustajat). Kertakäyttömaskeja on vaihdettava riittävän usein ja suositusten mukaisesti.

• Ks. myös THL:n materiaalipankki, joka sisältää tulostettavaa ja näytölle ladattavaa aineistoa koronavirukseen liittyen (aiheina mm. käsienpesu, tervehtiminen, turvavälit) <https://thl.fi/fi/web/infektiotaudit-ja-rokotukset/ajankohtaista/ajankohtaista-koronaviruksesta-covid-19/materiaalipankki-koronaviruksesta>

**Tapahtuman pelisäännöt**

Tapahtumalle laaditut pelisäännöt voidaan lähettää osallistujille ennakkoon esim. kutsun mukana. Pelisääntöihin voi alla olevien kohtien lisäksi lisätä tapahtumakohtaisia yksityiskohtia. Pelisäännöt ja käytännöt käydään läpi aina tilaisuuden alussa.  

**Nämä ohjeet suojaavat sinua ja muita tapahtumaan osallistujia**

Sairaana tai karanteenissa ollessa EI saa tulla yhdistyksen järjestämiin tapahtumiin. Jos tunnet olosi kipeäksi, jää kotiin riippumatta siitä, ovatko oireet koronaviruksen tyypillisiä oireita (mm. päänsärky, kuume, kurkkukipu, yskä, hengenahdistus, lihaskivut, väsymys, nuha, pahoinvointi, ripuli).   

Jos samassa taloudessa asuva läheisesi tai henkilökohtainen avustajasi on sairaana tai karanteenissa, sinun EI myöskään tule osallistua tapahtumiin. Tällä tavalla pidät huolta itsestäsi, mutta myös niistä, jotka terveytensä tai ikänsä takia ovat alttiimpia sairastumaan vakavammin.   

Jos osallistuja tulee tapahtumaan selvästi sairaana, tapahtuman järjestäjä käännyttää hänet takaisin.  

Tervehtiessämme emme kättele tai halaa.  

Pese kätesi aina tilaisuuteen tullessasi, aina ennen ruokailua ja kahvitaukoa sekä aina aivastamisen tai yskimisen jälkeen tai kun kädet ovat näkyvästi likaiset.  

Jos käsienpesumahdollisuutta ei ole, käytä käsihuuhdetta.   

Aivastamisen tai yskimisen yhteydessä laita suun eteen kertakäyttönenäliina ja heitä se heti käytön jälkeen pois. Jos nenäliinaa ei ole saatavilla, suojaa suu kyynärtaipeella. Pese/desinfioi kädet sen jälkeen.  

Turvaväliä on hyvä pitää kaikissa kohtaamisissa.   

Kasvomaskia käyttäessäsi huomioi myös sen käyttöön liittyvät ohjeet.  

Jos sairastut tapahtuman aikana, kerro siitä välittömästi tapahtuman järjestäjälle ja ole yhteydessä omaan terveyskeskukseesi ohjeiden saamiseksi.   

Osallistut tapahtumaan omalla vastuullasi. Käytä siis omaa harkintaasi osallistumisen suhteen.    

Välitä nämä ohjeet myös henkilökohtaiselle avustajallesi.

Vain yhdessä teemme turvallisen tapahtuman kaikille!